**O b r a z l o ž e nj e**

**Nacrta Plana gospodarenja otpadom Općine Velika Pisanica**

**za razdoblje 2018. – 2023. godine**

Gospodarenje otpadom je jedno od najzahtjevnijih područja zaštite okoliša, te zahtijeva prioritetno rješavanje i usklađivanje sa standardima Europske unije (EU).

Pravno područje gospodarenja otpadom uređeno je Zakonom o održivom gospodarenju otpadom (Narodne novine, broj 94/13, 73/17), međunarodnom Konvencijom o kontroli prekograničnog prometa opasnim otpadom i njegovom odlaganju – Baselska konvencija (NN – Međunarodni ugovori, 3/94), Pravilnikom o gospodarenju otpadom (Narodne novine, broj 117/17) i više pod zakonskih propisa koji reguliraju postupanje s posebnim kategorijama otpada.

U skladu s legislativom, gospodarenje otpadom čini skup aktivnosti, odluka i mjera usmjerenih na sprječavanje nastanka otpada, smanjivanje količina otpada i/ili njegovih štetnih utjecaja na okoliš, sakupljanje, prijevoz, oporabu, te nadzor nad tim djelatnostima i skrb za zatvorena odlagališta na gospodarski učinkovit i po okoliš prihvatljiv način.

Strategija gospodarenja otpadom Republike Hrvatske (Narodne novine, broj 130/05), kao planski dokument, propisala je smjernice, a Zakon o održivom gospodarenju otpadom, kao provedbeni dokument Strategije, propisuje obvezu izrade planova gospodarenja otpadom. U Republici Hrvatskoj na snazi je Plan gospodarenja otpadom Republike Hrvatske za razdoblje 2017.-2022. godine (Narodne novine, broj 3/17) s kojim se izrađuju i usklađuju planovi gospodarenja otpadom nižeg reda, tj. jedinica lokalne samouprave.

Nacrt Plana gospodarenja otpadom Općine Velika Pisanica izradila je tvrtka Prostor Eko d.o.o. Bjelovar.

Ovaj Plan gospodarenja otpadom Općine Velika Pisanica za razdoblje 2018.-2023. godine usklađen je sa Zakonom o održivom gospodarenju otpadom, nacionalnom Strategijom i Planom gospodarenja otpadom te ostalim propisima iz područja gospodarenja otpadom, a ujedno je usklađen i s okvirnom Direktivom EU-a o otpadu (2008/98/EC) koja se temelji na društvu usmjerenom na reciklažu, a koja predstavlja prioritete:

* sprječavanje nastajanja otpada,
* priprema za ponovnu uporabu,
* recikliranje,
* ponovno korištenje (oporaba), npr. energetsko korištenje i dr.,
* zbrinjavanje ostatnog otpada.

Sukladno članku 21. Zakona o održivom gospodarenju otpadom Plan gospodarenja otpadom jedinice lokalne samouprave donosi predstavničko tijelo.

Statutom Općine Velika Pisanica („Službeni glasnik Općine Velika Pisanica br. 5/13 i 7/13), člankom 31. propisano je da Općinsko vijeće Općine Velika Pisanica donosi odluke i druge opće akte koji su mu stavljeni u djelokrug zakonom i podzakonskim aktima.

 Plan gospodarenja otpadom predstavlja opći akt kojim Općina Velika Pisanica **uspostavlja cjelovit sustav održivog gospodarenja otpadom na području Općine Velika Pisanica** odnosno kojim se, na temelju analize postojećeg stanja i zakonski postavljenih ciljeva gospodarenja otpadom, određuju mjere i aktivnosti potrebne za poboljšanje organizacije sustava gospodarenja otpadom, financiranje sustava te jačanje svijesti i participacije javnosti.

 Opći akt se donosi i usvaja na vrlo formalan način propisan Zakonom o pravu na pristup informacijama (Narodne novine, broj 25/13, 85/15). Prema članku 11. istoga Zakona, jedinice lokalne i područne (regionalne) samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interese građana i pravnih osoba.

Savjetovanje s javnošću započeti će internetskom objavom nacrta općeg akta na službenim web stranicama Općine Velika Pisanica www.velika-pisanica.hr

Nakon provedenog savjetovanja s javnošću, izrade izvješća o provedenom savjetovanju sa zainteresiranom javnošću, te prihvaćanja ili odbijanja prijedloga i mišljenja, nacrt Plana gospodarenja otpadom Općine Velika Pisanica za razdoblje 2018. – 2023. godine uputit će se na donošenje Općinskom vijeću Općine Velika Pisanica.